Diari Oficial de la Generalitat Valenciana


Sumari del DOGV 8498, del 04-03-2019 (2019/1767)

RESOLUCIÓ de 8 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 44/09-AIA Paterna.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8498

Data del DOGV
:   04-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1767


Data del document
:   08-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Paterna
    * impacte ambiental

RESOLUCIÓ de 8 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 44/09-AIA Paterna. [2019/1767]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la resolució complementària corresponent a l'expedient 44/09-AIA Paterna.  
  
«Resolució complementària de la declaració d'impacte ambiental 44/8249-ONC  
Expedient: 44/09-AIA.  
Promotor: Hermanos Andújar y Navarro, SL.  
Autoritat substantiva: Secció de Mines (Servei Territorial d'Indústria i Energia).  
Expedient substantiu: MIEXPA/2006/10/46.  
Objecte del projecte: explotació de la secció A «Ampliació al Rabosar (núm. 1.046)».  
Situació: parcel·les 65 a 67, 73, 161, 177 i 222, del polígon 28.  
Localització: terme municipal de Paterna.  
  
Objecte de la resolució complementària:  
Mitjançant declaració d'impacte ambiental de 29 de setembre de 2017, el director general de Medi Natural i d'Avaluació Ambiental va estimar acceptable aquest projecte amb tres condicions, i és la tercera absolutament limitant a l'efecte de l'autorització minera, amb el tenor literal següent:  
Tercera: l'autorització minera no podrà ser concedida sense disposar abans d'una resolució complementària a la present DIA, la qual permeta incorporar en el projecte miner la preservació i potenciació del Patrimoni Natural Geològic que ha deixat al descobert l'explotació minera: la sèrie estratigràfica d'arenes del miocé superior marí que mostra en la pedrera un bon potencial d'estudi i divulgació de la geodiversitat de la Comunitat Valenciana. A tal efecte, en el termini de sis mesos des de la notificació de la present DIA, el promotor haurà de presentar davant aquesta direcció general la proposta que estime més adient per potenciar l'aflorament i facilitar l'observació i accés a les estructures geològiques, al temps que es mantinga l'estabilitat geotècnica i la seguretat. A partir d'aquesta proposta serà consultat l'òrgan miner per tal d'anar cercant i concretant la solució més adient respecte d'això. Les principals opcions al respecte es troben en el sector que confronta amb la parcel·la 161 (sector nord de l'actual pedrera i «zona A» de l'ampliació sol·licitada). En conseqüència, cal preveure la necessitat de modificar la fase 1 de la restauració/explotació prevista (plànol núm. 7 de l'estudi d'impacte ambiental) amb una notable reducció del volum de terres a aportar.  
  
Atenent aquella condició, el cap del Servei Territorial d'Indústria i Energia va trametre a aquesta direcció general, amb data 29 de novembre de 2017, la corresponent proposta del promotor en què es modifica la restauració de la fase 1 per tal de deixar a la vista el front septentrional de la pedrera i així permetre i facilitar l'observació de l'aflorament geològic esmentat. Aquesta proposta preveu deixar expedit i lliure l'aflorament geològic d'arenes del miocé i, davant d'aquest, es projecta un nou talús de rebliment amb morfologia abancalada, deixant bermes de 5 m i bancs de 5 m d'alt i 55º de pendent, la qual cosa donaria com a resultat un talús general de 33º d'inclinació. A més d'estabilitzar aquest front del rebliment, la proposta també inclou la col·locació de tres panells explicatius de la formació geològica, posats dos d'aquests en la plataforma base (al peu del «tall geològic») i el tercer a l'entrada del camí previst per a recórrer la sèrie estratigràfica del Miocè, el qual comença a l'extrem occidental de l'aflorament, a la cota de 120 m (segons els plànols aportats), i a poc a poc davalla en suau pendent cap a l'est fins a arribar a la plataforma base on estan previstos els altres dos cartells, a cota de 80 m. Això suposa un desnivell d'uns 40 m, amb una potència estratigràfica lleugerament major si es té en compte el cabussament de la sèrie.  
Amb data 13 de febrer de 2018, la part promotora presenta en aquesta direcció general (registre telemàtic GVRTE/2018/25437) un escrit en què manifesta el seu compromís mediambiental i, complementàriament a la proposta de modificació que ja va presentar, comunica que l'empresa Andújar y Navarro, SL, ha contactat amb el Departament de Geologia de la Universitat de València per tal d'elaborar el contingut concret d'altres possibles panells informatius complementaris als tres inicials i que podrien ser posats al llarg de l'itinerari divulgatiu. A tal efecte aporta, com a exemple d'aquesta actuació, la referència del que el departament esmentat ha realitzat en el Parc Natural de La Puebla de San Miguel, també en el cas d'una pedrera.  
Amb data 29 de març de 2018, el tècnic d'impacte ambiental adscrit al Servei Territorial de Medi Ambient de València, com a geòleg, informa sobre la proposta del promotor i exposa que s'ha reunit amb els tècnics de la Secció de Mines, per conéixer el seu parer, i considera que, en haver revisat les propostes aportades, es tracta d'una solució adient i coherent per a l'objecte plantejat en la DIA.  
  
  
Consideracions jurídiques  
La present resolució es dicta en consonància amb la DIA de 29 de setembre de 2017 i com a continuïtat i complement d'aquella, continuant l'expedient que ha estat tramitat d'acord amb els tràmits previstos en la Llei 21/2013, d'avaluació ambiental i en les altres disposicions que li són aplicables.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot això, en ús de les facultats que tinc legalment atribuïdes, resolc:  
  
Primer  
Estimar acceptable la proposta de modificació de la fase 1 de l'estudi d'impacte ambiental corresponent a l'explotació minera de la secció A «Ampliació al Rabosar» (núm. 1.046) i donar així per complida la condició tercera de la DIA de 29 de setembre de 2017 a l'efecte de poder prosseguir la tramitació de l'autorització substantiva d'aquest projecte miner.  
  
Segon  
Afegir com a condicions addicionals a l'esmentada proposta de modificació de la fase 1 les dues següents:  
A) El talús de rebliment que enfrontarà amb l'aflorament geològic, previst amb un pendent general de 33º, haurà de rebre una revegetació (prèvia esmena edàfica si s'escau) i un manteniment adients per tal de garantir la seua estabilitat.  
B) El propietari del terreny (i l'empresa minera actual) haurà de conservar aquest aflorament geològic i mantindre'l en condicions adients per a possibilitar l'accés de les entitats i persones que prèviament ho sol·liciten, tenint, però, en compte un calendari de disponibilitat raonable i sempre mirant d'evitar riscos laborals i interferències amb l'activitat minera, tant extractiva com de restauració.  
  
C) No resultant visibles en aquest aflorament els nivells inferiors de la sèrie estratigràfica, es tindrà en compte aquesta circumstància perquè en cas de trobar-se durant l'explotació minera projectada nivells estratigràfics de major antiguitat i de la mateixa sèrie del miocè puguen ser aquests inspeccionats i mostrejats per especialistes en Geologia abans que puguen ser coberts en les fases de rebliment i restauració de la pedrera. La present condició haurà de ser afegida i formar part efectiva del programa de vigilància ambiental de l'activitat.  
  
  
Tercer  
Notificar a les parts interessades que en contra de la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen ser utilitzats els mitjans de defensa dels seus drets i interessos que estimen pertinents.  
  
Quart  
Publicar en el Diari Oficial de la Generalitat Valenciana la present resolució complementària a la DIA, en consonància amb allò que disposa l'apartat 3 de l'article 41 de la Llei 21/2013, de 9 de desembre, d'avaluació ambiental, d'àmbit estatal i caràcter bàsic.  
  
València, 25 de setembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 8 de febrer de 2019.- El director general de Medi Natural i d'Avaluació Ambiental: Antoni Marzo i Pastor.